**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от **ДЕСИСЛАВА ТАНЕВА** –министър на земеделието, храните и горите

**Относно:** Проект на Постановление на Министерския съвет за приемане на Наредба за условията и реда за разходване на средствата за покриване на разходите, свързани с епизоотичните рискове

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за условията и реда за разходване на средствата за покриване на разходите, свързани с епизоотичните рискове.

Географското разположение на Република България създава условия и високо ниво на риск от проникване на територията на страната на особено опасни заразни заболявания по животните, посочени в Заповед на министъра на земеделието, храните и горите. Една от мерките за ограничаване и ликвидиране на тези опасни заразни заболявания е унищожаването на заразените и контактни животни, за което законът предвижда обезщетяване на собствениците, претърпели загуби в резултат на такива заболявания. Член 109, ал. 2, т. 1 от Закона за ветеринарномедицинската дейност предвижда издаване на подзаконов нормативен акт от Министерския съвет, който да регламентира реда за обезщетяване, посочен в Глава шеста „Контрол на здравеопазването на животните“, Раздел III „Ред за обезщетяване“ от Закона за ветеринарномединската дейност ЗВД (чл. 140 – 148).

Предложението за отмяна на действащата Наредба за условията и реда за разходване на средствата за покриване на разходите, свързани с епизоотичните рискове, приета с Постановление № 181 на Министерския съвет от 21.07.2006 г., обн., ДВ, бр. 62 от 2006 г. и за приемане на нова наредба се основава на промените, направени в Закона за ветеринарномедицинската дейност, които не са намерили отражение до момента в действащата наредба. Тези изменения налагат от една страна прецизиране на текстове с оглед синхронизирането им с действащия закон (ред за обезщетяване, процедурата по изготвяне на документи за обезщетение), а от друга страна се налага създаването на изцяло нова уредба по отношение условията и реда за налагане на коефициент на редукция. Същевременно с това част от разпоредбите на действащата наредба са загубили актуалност и следва да отпаднат при създаването на нова наредба.

С приемането на нова Наредба за условията и реда за разходване на средствата за покриване на разходите, свързани с епизоотичните рискове се цели осигуряване на съответствие между Закона за ветеринарномедицинската дейност и подзаконовия нормативен акт, съобразяване с Указанията на Европейската комисия към държавите членки (SANCO/11385/2014 Rev6), публикувани на сайта на Комисията, за изплащане на компенсации при прилагане на спешни ветеринарни мерки, допустими за компенсация са само животни, умрели след датата на съмнение за възникване на заболяване в съответният животновъден обект, а не всички умрели животни, диагностицирани от определените болести, създаване на единен подход по отношение реда и начина за определяне на цените за изплащане на обезщетения за принудително убити, унищожени животни и животни, умрели след датата на обявяване от Българската агенция по безопасност на храните на съмнение за възникване на болест по чл. 47, ал. 1 от Закона за ветеринарномедицинската дейност.

При неспазване на определени правила от страна на собствениците и ползвателите на животновъдни обекти се въвежда коефициент на редукция върху размера на обезщетението, като целта е въвеждане на принципа на споделената отговорност за здравето на животните. В проекта са определени конкретните случаи, при които ще се налага коефициент на редукция върху размера на обезщетенията, както и редът и условията за налагането му и въвеждане на изискване за определяне на максимален размер на обезщетението. Ще се приложи ефективно разходване на бюджетните средства, предвидени за обезщетяване на собствениците или ползвателите на животновъдни обекти, в които животните са принудително умъртвени, унищожени или са умрели след датата на обявяване от Българската агенция по безопасност на храните на съмнение за възникване на болест.

Многобройните промени, които е необходимо да се направят, обуславят изготвянето на нова Наредба за условията и реда за разходване на средствата за покриване на разходите, свързани с епизоотичните рискове.

Необходимите средства за покриване на разходите за обезщетяване на собствениците на принудително убити, унищожени животни или животни, умрели след датата на обявяване от Българската агенция по безопасност на храните на съмнение за възникване на болест по чл. 47, ал. 1 от Закона за ветеринарномедицинската дейност и за зародишни продукти, суровини и храни от животински произход, странични животински продукти и продукти, получени от тях, фуражни суровини, фуражни добавки и комбинирани фуражи не могат да бъдат прогнозирани с точност, поради непредвидимостта на заразните заболявания и степента на икономически загуби при ликвидирането им.

В проекта на Наредба за условията и реда за разходване на средствата за обезщетяване на собствениците на принудително убити животни при епизоотични рискове е предвидена възможност за целево осигуряване на допълнителни средства от държавния бюджет.

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация. Не са необходими допълнителни разходи, трансфери или други плащания по бюджета на Министерството на земеделието, храните и горите за 2020 г. Проекта на акт не води до изменения в целевите стойности на показателите за изпълнение, в т.ч. ключовите индикатори.

Съгласно чл. 26, ал. 3 и 4 от Закона за нормативните актове проектът на постановление, докладът към него, частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

С проекта не се транспонират актове на институции на Европейския съюз, поради което не е изготвена и приложена таблица за съответствието с правото на Европейския съюз.

Проектът на Постановление на Министерския съвет за приемане на Наредба за условията и реда за разходване на средствата за покриване на разходите, свързани с епизоотичните рискове е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 109 от Закона за ветеринарномедицинската дейност и чл. 8, ал. 2 от Устройствения правилник на Министерският съвет и на неговата администрация предлагам Министерския съвет да приеме приложения проект на Постановление.

|  |  |
| --- | --- |
| **Приложениe:**  | 1. Проект на Постановление;
2. Проект на Наредба;
3. Финансова обосновка;
4. Частична предварителна оценка на въздействието;
5. Становище на дирекция „Модернизация на администрацията“ на Министерския съвет;
6. Справка за отразяване на постъпилите по реда на чл. 32 – 34 от УПМСНА становища;
7. Справка за отразяване на постъпилите предложения от обществената консултация на проекта;
8. Постъпилите становища;
9. Проект на съобщение за средствата за масово осведомяване.
 |

**ДЕСИСЛАВА ТАНЕВА**

*Министър на земеделието, храните и горите*